ಸಾಹಸ ಪ್ರದರ್ಶಿಸಲು ಹೋಗಿ ಸಂಕಷ್ಟಕ್ಕೆ ಸಿಲುಕಿದ ಫ್ರೆಂಚ್ ಸ್ಪೈಡರ್ ಮ್ಯಾನ್ ಅತಿ ಎತ್ತರದ ಕಟ್ಟಡಗಳನ್ನು ಬರಿಗೈನಲ್ಲಿ ಹತ್ತುವ ಮೂಲಕ ಫ್ರೆಂಚ್ ಸ್ಪೈಡರ್ ಮ್ಯಾನ್ ಎಂದೇ ಖ್ಯಾತಿ ಗಳಿಸಿರುವ ಫ್ರಾನ್ಸ್ ಮೂಲದ ಅಲೈನ್ ರಾಬರ್ಟ್ ಅಲಿಯಾಸ್ ಸ್ಪೈಡರ್ ಮ್ಯಾನ್ ಸದ್ಯ ತಮ್ಮ ಸಾಹಸ ಕಾರ್ಯದಿಂದಲೇ ಸಂಕಷ್ಟಕ್ಕೆ ಒಳಗಾಗಿದ್ದಾರೆ. ಫ್ರಾನ್ಸ್ ಮೂಲದವರಾದ ರಾಬರ್ಟ್ ಇತ್ತೀಚೆಗೆ ಜರ್ಮನಿಯ ಫ್ರ್ಯಾಂಕ್ಫಟ್ನಗರದ ಡ್ಯೂಟ್ಷೆ ಬಾಹ್ನ್ ಸಂಸ್ಥೆಯ 166 ಅಡಿ ಕಟ್ಟಡವನ್ನು ಅದರಲ್ಲೂ ಕೌಬಾಯ್ ಬೂಟ್ ಧರಿಸಿ ಬರಿಗೈನಲ್ಲಿ ಏರಿ ಎಲ್ಲರ ನಮಗ ಸೆಳೆದಿದ್ದರು. ಆದರೆ, ಇದೇ ಸಾಹಸ ಸದ್ಯ ರಾಬರ್ಟ್ಗೆ ಮುಳುವಾಗಿದೆ. ಸಂಸ್ಥೆಯ ಅನುಮತಿ ಪಡೆಯದೆ ಕಟ್ಟಡವನ್ನು ಹತ್ತಿದ್ದಲ್ಲದೆ, ಜರ್ಮನಿಯ ರೈಲ್ವೇ ಆಪರೇಟರ್ಗಳಿಗಾಗಿ ಕಾರ್ಯ ನಿರ್ವಹಿಸುವ ಈ ಸಂಸ್ಥೆಯ ಕಟ್ಟಡದ ಒಳಭಾಗವನ್ನು ರಾಬರ್ಟ್, ಡ್ರೋಣ್ ಕ್ಯಾಮೆರಾ ಮೂಲಕ ಚಿತ್ರೀಕರಿಸಿದ್ದಾರೆ. ಹೀಗಾಗಿ ಪೊಲೀಸ್ ಠಾಣೆ ಮೆಟ್ಟಿಲೇರಿರುವ ಡ್ಯೂಟ್ಷೆ ಬಾಹ್ನ್ ಸಂಸ್ಥೆ ರಾಬರ್ಟ್ ವಿರುದ್ಧ ಕ್ರಿಮಿನಲ್ ಕೇಸ್ ದಾಖಲಿಸಿದೆ. ಈ ಬಗ್ಗೆ ಮಾಹಿತಿ ನೀಡಿರುವ ಫ್ರ್ಯಾಂಕ್ಫಟ್ ಪೊಲೀಸ್ ಇಲಾಖೆಯ ವಕ್ತಾರರೊಬ್ಬರು, ವಿದೇಶಿ ಪ್ರಜೆಯಾಗಿ ಯಾವುದೇ ಪೂರ್ವಾನುಮತಿ ಪಡೆಯದೆ ಇಲ್ಲಿನ ಕಾನೂನುಗಳಿಗೆ ವಿರುದ್ಧವಾಗಿ ದುಸ್ಸಾಹಸ ಮಾಡಿರುವ ರಾಬರ್ಟ್ ಭಾರೀ ಮೊತ್ತದ ದಂಡವನ್ನೇ ತೆರಬೇಕಿದೆ ಎಂದಿದ್ದಾರೆ. ರಾಬರ್ಟ್ ಮತ್ತು ಪೊಲೀಸರ ನಂಟು ಇಂದಿನದ್ದೇನಲ್ಲ. ಈ ಹಿಂದೆ ಪ್ಯಾರಿಸ್ನ ಅತೀ ಎತ್ತರದ ಮಾಂಟ್ಪಾರ್ನಾಸ್ಸೆ ಕಟ್ಟಡವನ್ನು ಏರಿದಾಗಲೂ ರಾಬರ್ಟ್ ಅಲ್ಲಿನ ಪೊಲೀಸರಿಂದ ಬಂಧನಕ್ಕೊಳಗಾಗಿದ್ದರು.